钦定古今图书集成/方舆汇编/边裔典/第113卷 > 《陈通和之策表》齐·孔稚珪
## 钦定古今图书集成/方舆汇编/边裔典/第113卷 > 《陈通和之策表》齐·孔稚珪

“匈奴为患，自古而然。虽三代智勇，两汉权奇，算略之
要，二涂而已。一则铁马风驰，奋威沙漠；二则轻车出
使，通驿虏庭。榷而言之，优劣可睹。今之议者，咸以丈
夫之气，耻居物下，况我天威，宁可先屈？吴楚劲猛，带
甲百万，截彼鲸鲵，何往不碎？请和示弱，非国计也。”臣
以为戎狄本非内地，鸱鸣狼踞，不足喜怒；蜂目虿尾，
何关美恶？唯宜胜之以深权，制之以远笇，弘之以大
度，处之以蟊贼，岂足肆天下之忿，捐苍生之命，发雷
电之怒，争虫鸟之气？百战百胜，不足称雄；横尸千里，
无益上国。而蚁聚蜂攒，穷诛不尽，马足毛群，难与竞
逐。汉高横威海表，窘迫长围；孝文国富刑清，事屈陵
辱；宣帝抚纳安静，朔马不惊；光武卑辞厚礼，寒山无
霭。两京四主，英济中区，输宝货以结和，遣宗女以通
好。长辔远驭，子孙是赖。岂不欲战，惜民命也。唯汉武
藉五世之资，承六合之富，骄心奢志，大事匈奴。遂连
兵积岁，转战千里，长驱瀚海，饮马龙城。虽斩获名王，
屠走凶羯，而汉之器甲，十亡其九。故卫、霍出关，千队
不反；贰师入汉，百旅“顿降，李广败于前锋，李陵没于
后阵，其馀奔北，不可胜数。遂使国储空悬，户口减半。
好战之功，其利安在？战不及和，相去何若？自西朝不
纲，东晋迁鼎，群胡沸乱，羌狄交横，荆棘攒于陵庙，豺
虎咆于宫闱，山渊反复，黔首涂地，逼迫崩腾，开辟未
有。是时得失，略不稍陈。”近至元嘉，多年无事，末路不
量，复挑彊敌。遂乃连城覆徙，虏马饮江，青、徐之际，草
木为人耳。建元之初，胡尘犯塞；永明之始，复结通好。
十馀年间，边候且息。陛下张天造历，驾日登皇，声雷
宇宙，势压河岳。而封豕残魂，未屠剑首，长蛇馀喘，偷
窥外甸。烽亭不静，五载于斯。昔岁蚁坏，瘘食樊汉，今
兹虫毒，浸淫未已。兴师十万，日费千金，五岁之费，宁
可赀计？陛下何惜匹马之驿，百金之赂，数行之诏，诱
此凶顽，使河塞息肩，关境全命，蓄甲养民，以观彼弊。
我策若行，则为不世之福；若不从命，不过如战失一
队耳。或云“遣使不受，则为辱命。”夫以天下为量者，不
计细耻；以四海为任者，宁顾小节。一城之没，尚不足
惜，一使不反，曾何足惭？且我以权取贵，得我略行，何
嫌其耻，所谓“尺蠖之屈以求伸”也。臣不言遣使必得
和，自有可和之理，犹如欲战不必胜，而有可胜之机
耳。今宜早发大军，广张兵势，征犀甲于岷峨，命楼船
于浦海，使自青徂豫候骑星罗，沿江入汉，云阵万里，

轻驿，辩辞重币，陈列吉凶。虏顽而爱奇，贪而好货，畏
我之威，喜我之赂，畏威喜赂，愿和必矣。陛下用臣之
启，行臣之计，何忧玉门之下，而无款塞之和哉？彼之
言战既殷勤，臣之言和亦慊阔。伏愿察两涂之利害，
检二事之多少，圣照元省，灼然可断。所表谬奏，希下
之朝省，使同博议。臣谬荷殊恩，奉佐侯岳，敢肆瞽直，
㐲奏千里。